**Vážení ERASMUS „outgoing-študenti,**

touto formou vám poskytujeme zopár dôležitých informácií, z ktorých mnohé ste sa dozvedeli už na informačnom stretnutí k výberovým konaniam, a ktoré vám môžu uľahčiť ďalší postup pri kompletizovaní všetkých potrebných dokumentov pre vycestovanie na študentskú mobilitu na niektorú z európskych univerzít v rámci programu LLP/ERASMUS (ďalej „LLP/E“):

1/ Vašu pozornosť by sme v prvom rade upriamili na webstránku UPJŠ: [www.upjs.sk](http://www.upjs.sk) – Medzinárodné vzťahy – Lifelong Learning Programme/Erasmus – **Študenti-štúdium**, resp. **Študenti – praktická stáž**, kde si nájdete všetky potrebné a aktualizované informácie od kritérií oprávnenosti mobility študenta, cez samotný postup až po tlačivá;

2/ Pred nástupom na mobilitu bude potrebné čitateľne vyplniť (paličkovým písmom) nasledovné dokumenty:

* Prihláška študenta (Student Application Form), včítane fotografie; v prvom rade si študent pozrie na webstránke príslušnej zahraničnej univerzity, či táto nemá svoje tlačivo a ak nie, vyplní tlačivo našej UPJŠ; fotografie si študent nechá vyhotoviť aspoň 4 ks *(jedna sa nalepí na prihlášku; ďalšie do rezervy – na preukaz študenta v zahraničí, resp. na formulár/žiadosť o ubytovanie, ak je to požadované)*
* Zmluva o štúdiu (Learning Agreement); v prvom rade si študent pozrie na webstránke príslušnej zahraničnej univerzity, či táto nemá svoje tlačivo a ak nie, vyplní tlačivo našej UPJŠ, **STÁŽISTI –** Pracovný plán stáže;
* CV (štruktúrovaný životopis),
* Motivačný list (ktorý však nie je povinný),
* tlačivo „Bankové údaje“ (ktoré je potrebné doručiť na IRO UPJŠ najneskôr mesiac pred vycestovaním do zahraničia kvôli prevodu štipendia na bankový účet),
* fotokópia Európskeho zdravotného poistného preukazu.

V prihláške študenta v kolónke „Departmental Co-ordinator“ uveďte JUDr. Regina Hučková, PhD., Vice-Dean for International Relations and IT, Faculty of Law, UPJŠ, Kováčska 26, 040 75 Košice, Slovakia, phone: 00421 55 7271 276, fax: 00421 55 62 253 65, e-mail: regina.palkova@upjs.sk a v kolónke „Institutional Co-ordinator“ uveďte Mgr. Renáta Timková, PhD., P.J.Šafárik University, Šrobárova 2, 041 80 Košice, Slovakia, phone/fax: 00421 55 234 1679, e-mail: renata.timkova@upjs.sk, zahrodd@upjs.sk.

Pri vypĺňaní zmluvy o štúdiu zvážte predbežný výber predmetov, aby ladil s Vaším rozvrhom v aktuálnom akademickom roku, pretože v zahraničí musíte získať po vykonaní skúšok min. 15 kreditov a viac (a to výlučne z právnických predmetov) a po ukončení mobility a po svojom návrate môžete podať dekanke fakulty písomnú žiadosť o uznanie skúšky, resp. viacerých skúšok, prílohou ktorej budú originál „výpisu o vykonaných skúškach“ alebo „Transcript of Records“ a tiež garantom predmetu alebo katedrou a pod. zahraničnej univerzity potvrdené a podpísané sylaby príslušného predmetu. Tieto žiadosti bude vybavovať referentka referátu vzdelávacej činnosti v súčinnosti s garantom predmetu na príslušnej katedre na tunajšej fakulte. Nebýva vždy zárukou, že všetky predmety budú dekankou aj uznané, ak sylaby predmetu nekorešpondujú.

3/ Deadline: študenti, ktorí vycestujú v zimnom semestri požadované dokumenty predkladajú **najneskôr do 30. apríla** a študenti, ktorí vycestujú v letnom semestri **najneskôr do 30. septembra** – bez osobitného vyzvania referentky. Všetky dokumenty študent doručí v prvom rade Mgr. Tkáčovej, ktorá zmluvy o štúdiu predloží na podpis fakultnej koordinátorke JUDr. Regine Hučkovej, PhD. v stanovených termínoch internou poštou zašle Ing. Horniakovej na IRO UPJŠ na ďalšie vybavenie, t. j. na podpis inštitucionálnej koordinátorky a zaslanie dokumentov na prijímajúcu zahraničnú univerzitu.

IRO UPJŠ v priebehu cca 2 týždňov dokumenty odošle do zahraničia a študent môže začať komunikovať s kontaktnou osobou zodpovednou za ubytovanie, pričom si vyplní formulár alebo žiadosť o ubytovanie, ktorý by mal byť k dispozícii na webstránke zahraničnej univerzity. POZOR: Sledujte na webstránke, aký má deadline zahraničná univerzita pre doručenie žiadosti o ubytovanie!

4/ Pred nástupom na mobilitu, min. mesiac pred vycestovaním alebo aj skôr si študent musí podať písomnú žiadosť o predĺženie skúškového obdobia z dôvodu realizácie študentskej mobility v rámci programu LLP/Erasmus, ktorú vybaví referát vzdelávacej činnosti nasledovne: Zoznam ERASMUS-študentov, ktorým bolo povolené vykonanie skúšok v predĺženom skúškovom období (zimný semester – do 30.04.; letný semester – do 15.10.), zašle na vedomie všetkým katedrám fakulty a ÚEP.

5/ Aktuálna výška štipendia (grantu) pre jednotlivé cieľové krajiny na ďalší akademický rok ešte nie je známa, ale informáciu o výške grantov pre jednotlivé krajiny na mobility študentov – štúdium a praktická stáž aktuálne pre tento akademický rok môže poskytnúť Mgr. Tkáčová na fakulte. Nie je vylúčené ani navýšenie grantov v prípade zrušenia niektorých mobilít v neskoršej dobe.

6/ Študent si v prípade záujmu samostatne vyhľadá aktuálnu ponuku jazykových kurzov na webstránke príslušnej zahraničnej univerzity alebo na webstránke: [www.saaic.sk](http://www.saaic.sk) v časti ERASMUS/EILC; na jazykový kurz obdrží grant študent naviac.

7/ Ak študent zo závažných dôvodov (zdravotné problémy, rodinné dôvody, zlé študijné výsledky a pod.) svoju mobilitu zruší, oznámi to podľa možnosti čo najskôr Mgr. Tkáčovej, najneskôr však mesiac pred svojím vycestovaním, aby sa táto informácia včas dostala na IRO UPJŠ.

8/ Aktuálne zloženie IRO UPJŠ (zahraničné oddelenie):

**Ing. Daniela Horniaková**, zodpovedná za agendu „outgoing“-študentov a bilaterálne dohody

**Mgr. Viktória Giannakos**, zodpovedná za agendu „incoming“-študentov, praktické stáže – študenti, pracovníci VŠ, učiteľské mobility).

9/ V prípade záujmu Mgr. Tkáčová poskytne budúcim účastníkom študentských mobilít kontakt na bývalých účastníkov študentských mobilít ERASMUS podľa toho, či už mobilita študenta v danej krajine realizovaná bola.

Mgr. Eva Tkáčová, v. r. JUDr. Regina Hučková, PhD., v. r.

referát zahraničných vzťahov prodekanka pre zahraničné vzťahy a IT

a ďalšieho vzdelávania koordinátorka LLP/E pre odbor PRÁVO